Bíllinn var af gerðinni Lexus IS300 . Ljósmynd / Jaye Whitmire / Wikipedia Karlmaður í New York lést í vikunni eftir að hafa klemmst milli tveggja mannlausra bíla á bílasölu . Maðurinn , Michael Kosanovich , stóð á milli tveggja kyrrstæðra bíla , sem báðir voru af gerð Toyota Lexus IS300 , árgerð 2002 . Hafði hann hug á að kaupa annan þeirra . Tildrög slyssins voru þau að eigandi annars þeirra ræsti hann óvart með bíllyklinum með þeim afleiðingum að hann rann til og klemmdi manninn , sem kom engum vörnum við þrátt fyrir tilraunir nærstaddra til að koma honum til aðstoðar . Að sögn lögreglunnar í New York hlaut hann áverka á búk og fótleggjum , og lést af sárum sínum stuttu eftir komuna á spítala . Í samtali við BBC vottar talskona Toyota í Bandaríkjunum aðstandendum hins látna samúð . Bendir hún á að 2002 - árgerð Lexus-bílsins hafi ekki komið með fjarræsingarbúnaði , og því hljóti honum að hafa verið komið fyrir í bílnum eftir á . Eftir stendur þó að fjölmargir bílar eru búnir slíkri fjarræsingu og hefur slysið vakið upp spurningar um ágæti þess búnaðar , og tilgang þess að geta ræst bíl án þess að sitja undir stýri .